Lone Dybkjær (RV), 2010-04-09:
Med hensyn til formanden vil jeg ikke repetere, hvornår vi sidst, os to i hvert fald, havde en stor ideologisk debat, men den glemmer jeg aldrig.
Den handlede om, om kommuner og erhvervsliv og en tredje part kunne indgå i et aktieselskab.
Det var en interessant debat, men da formanden jo ikke kan deltage i debatten, skal jeg ikke gå videre med den.
Det ved jeg, det er jeg med på.
Jeg tænkte også, at formanden måske kunne provokeres, og det kunne han.
Spøg til side.
Da SF's ordfører, fru Pia Olsen Dyhr, ikke kunne være her, fordi hun havde vigtigere opgaver, nemlig at hente et barn,
skal jeg starte med at sige, at SF ubetinget støtter forslaget.
Hun regnede med, at hun trygt kunne sige det til mig, for det gjorde jeg sikkert også, men så enkelt er livet ikke.
Men jeg vil bare understrege, at SF ubetinget støtter forslaget.
Inden jeg så kommer til mig selv, om jeg så må sige, eller mit parti, vil jeg godt lige sige, at jeg alligevel er lidt forbløffet – det var også derfor, jeg mindedes den gamle debat, jeg havde været i – over, at man kan komme op i så høje ideologiske toner på grund af så lille et forslag.
Når nu otte ud af ti butikker alligevel giver en bytteret, synes jeg, det er utroligt, at man kommer op på så høje nagler.
Men det er helt o.k. Fru Line Barfod og jeg vekslede på et tidspunkt lige et par ord om regeringens forslag om gældssanering, fordi folk ifølge det ikke skulle have hjælp til en vis gældssanering, og vi tænkte på folk i al almindelighed, men mindedes selvfølgelig også landbrugets gældssanering, der skyldtes overbelåning.
Bankernes hjælp her for nylig fik de vel også, lidt fordi de ikke kunne finde ud af det – eller hvad?
Nå, den diskussion skal vi måske ikke tage, men jeg synes bare, vi skulle lidt mere ned på jorden i forbindelse med det her forslag.
Jeg vil gerne sige til den socialdemokratiske ordfører, at det, jeg virkelig tændte af på, var, at man også skulle have lov til at bytte udsalgsvarer.
Jeg må sige, at jeg virkelig syntes, man gik for vidt der, og generelt kan vi ikke støtte forslaget, som det ligger her.
Men jeg synes, vi har et problem, for jeg tror ganske rigtigt, at mange ikke ved, hvad de gældende regler er.
Nu taler jeg om butikker, jeg snakker ikke om en murer, der har udført et arbejde og sådan noget, jeg går ud fra, at det, det her handler om, er almindelige butiksindkøb, altså almindelige ting i en butik.
Når man så får nogle regler for fjernsalg, der faktisk er mere fordelagtige, når det kommer til stykket, bliver det selvfølgelig yderligere forvirrende i forhold til i dag.
Derfor synes jeg, vi skal spørge os selv om, hvordan vi kan informere mennesker bedre om, hvad deres rettigheder faktisk er.
Man er jo faktisk nået frem til, at det måske er nødvendigt i folkeskolen at overveje at indføre et fag, der omhandler den her type ting, også hvordan man kan klare sin egen økonomi, når man går ud af skolen og den slags ting.
Her synes jeg faktisk, det her passende kunne komme ind.
Der er nogle grundregler her, og de går ud på, at hvis man vil være sikker på at kunne bytte, så spørg, om der er en bytteret eller tilbageleveringsret, eller hvad det nu kan være.
Så jeg synes i virkeligheden, man skulle overveje at sætte det ind i den sammenhæng i folkeskolen og som et fag.
Vi ved jo, at hvis børnene ved noget, lærer forældrene det også via deres børn.
Det er jo en god ting, for det var faktisk måden, der kom opmærksomhed på miljøet på, nemlig ved at børnene lærte, at man skulle spare på ressourcerne, og det fortalte de så deres forældre.
Det virkede sådan set udmærket i en lang række sammenhænge.
Og netop i lyset af det, vi har haft tidligere, sms-lån og den type ting, kan det jo være nyttigt nok, at vi laver sådan en samlet pakke på en eller anden måde.
Det vil være min anbefaling, at man går ind der, for jeg er helt enig i det grundlæggende, nemlig at det altså er vigtigt, at vi ved, hvilke rettigheder og måske ikkerettigheder vi har, når vi går hen og køber et eller andet.